Elemento kímiko

Un elemento kímiko ta un supstansia ku no por wòrdu dividí den otro supstansia dor di medio i métodonan kímiko. Un elemento ta konsistí di un tipo di atom, tur ku e mesun number atómiko, pues e mesun kantidat di proton den e núkleo. E kantidat di neutron den e atom di un elemento pot varia.

Elementonan ta wòrdu supdividí den metal, semi-metal, i no-metalnan. Mayoria di elemento ta sólido na temperatura di kamber. Algun elemento ta gas, bou di kua gas inerto. Broom i kuik ta líkido.

Te ku 2010, 118 elemento a wòrdu identifiká. E promé 98 ta okurí naturalmente riba Tera, aunke 10 di nan solamente den kantidat chikitu. E otro 20 ta sintétiko; nan por wòrdu sintetisá solamente den laboratorio òf reaktor nuklear, i nan ta dekaí lihé den elementonan mas stabil. Di e 98 elemento ku ta aparesé naturalmente, 80 tin por lo ménos un isotop stabil; e restu tin solamente isotopnan radioaktivo, ku ta dekaí ku spontáneo den otro elementonan ku tempu.

 Símbolo 
Kada elemento ta wòrdu representá pa un símbolo ku ta konsistí di un òf mas lèter. E promé lèter ta mayúskulo, e otronan ta letter minúskulo, pues no por tin konfushon si un kantidat di símbolo wòrdu skirbí un tra'i otro, manera den CaO. Mayoria di elementonan ku ta komunmente hañá den kímika tin un símbolo di un solo lèter. Esnan mas importante ta hidrógeno (H), karbon (C), nitrogeno (N) i zürstòf (O). Algun elemento raro, manera wolfram (W) i Ytrium (Y), tambe tin un solo lèter. Otro elementonan tin un símbolo di dos lèter. Elementonan resien sintetisá  por tin un nòmber i símbolo preliminar di tres lèter. Den hopi kaso, e símbolo ta un abreviashon di e nòmber latin. Elementonan ku ta konosí pa hopi tempu tin nan mesun nòmber den diferente idioma. E símbolo internashonal ta prevení konfushon.

 Tipo di atom 
Tur atom ku e mseun kantidat di proton den nan núkleo, pues e mesun number atómiko, ta pertenesé na e mesun elemento. Por ehèmpel, tur atom di e elemento karbon tin seis proton den nan núkleo, i tur atom ku 92 proton den nan núkleo ta pertenesé na e elemento uranium.

E number atómiko tambe ta determiná e lugá di e elemento den e tabèl periódiko. E palabra "periodiko" den e tabèl aki ta nifiká ku propiedatnan ta ripití periódikamente. E tabel periódiko a wòrdu diseñá na 1869 dor di e ruso Dmitri Mendeleev, tempu ku hopi elemento ainda no tabata deskubrí òf mal studia. For di e tempu ei, e tabel periódiko a hasi posibel pa pronostiká propiedat di elementonan deskonosí.

Den tabèl periódiko, elementonan ta wòrdu areglá segun oumento di e number atómiko i ta wòrdu supdividí den grupo ku propiedatnan korespondiente.

 Isotop 
Atomonan di e mesun elemento por tin diferente kantidat di neutron. Esakinan ta wòrdu yamá isotop. Isotopnan di e mesun elemento tin un kantidat diferente di neutron denter e núkleo i pues un masa numériko diferente.

 Mira tambe 
 Lista di elementonan kímiko
 Tabèl periódiko